উনুনের যুগাবসানে হারিয়েওছে অবশ্য অনেক কিছু। কয়লার ঢিমে আঁচে অ্যালেনের মাটন শাম্মি কাবাবও একদা প্রন কাটলেটের মতোই জনপ্রিয় ছিল। তার এখন দেখা নেই। শ্যামবাজারের থিয়েটারপাড়ার রমরমার দিনে অহীন্দ্র চৌধুরী থেকে উত্তমকুমার— কে না-আসতেন অ্যালেনে। দোকানের সামনে তখন মেলা গাড়ির ভিড়। কমার্শিয়াল থিয়েটারে যবনিকাপাত শেষে সে-সব দিনও গিয়েছে। বড় হোটেলের চাকরি ছেড়ে পারিবারিক কারবারে ফিরেছেন সুব্রত। মাথা খাটিয়ে চিকেনের কয়েকটা নতুন ভাজাভুজিও মেনুতে যোগ করেছেন তিনি।